## Emergències estén el risc extrem d’incendis forestals fins al dilluns a causa de les altes temperatures

*** La secretària autonòmica d’Emergències i Interior recorda la necessitat d’augmentar les precaucions i la vigilància
* El secretari autonòmic de Medi Ambient i Territori assenyala que els observatoris estan treballant intensament per a evitar un gran incendi**

La Conselleria d’Emergències i Interior, a través del Centre de Coordinació d’Emergències de la Generalitat Valenciana (CCE), ha acordat estendre el risc extrem d’incendis forestals fins al dilluns 18 d’agost a causa de la previsió d’altes temperatures de cara al cap setmana.

Així s’ha acordat en una reunió de coordinació en el Centre de Coordinació d’Emergències a la qual han acudit la secretària autonòmica d’Emergències i Interior, Irene Rodríguez, i el secretari autonòmic de Medi Ambient i Territori, Raúl Mérida.

Irene Rodríguez ha destacat que esta reunió ha servit per a “estar tots perfectament informats de la situació meteorològica a la qual ens enfrontarem en els pròxims dies, coordinar tots els dispositius de prevenció i extinció d’incendis i, sobretot, prendre algunes mesures extraordinàries”. En este sentit, ha recalcat que “tots els dispositius estaran preparats per a fer esta vigilància intensiva”.

Així, ha explicat que està prohibit l’ús del foc, pirotècnica i els treballs mecànics en terreny forestal. La secretària autonòmica també ha instat la població a telefonar a l’1·1·2 en cas de divisar qualsevol fum perquè “de manera immediata, s’activen tots els mecanismes i tots els dispositius d’extinció d’incendis”.

D’altra banda, Irene Rodríguez ha recordat que s’ha de tindre especial precaució amb “les persones majors, els xiquets i les persones vulnerables, sobretot, davant estes temperatures tan altes”. I ha subratllat la importància de “beure aigua abundant, no fer activitats físiques en les hores de més incidència de la calor i dispensar una cura especial a les persones més vulnerables”.

Per la seua part, el secretari autonòmic de Medi Ambient i Territori, Raúl Mérida, ha assenyalat que “tots els dispositius estan activats en estos moments, tots els observatoris, els 65 observatoris que hi ha en la Comunitat, estan treballant intensament” i ha recalcat que “el mètode que millor funciona a l’hora d’evitar un incendi o que un incendi es quede només en un conat és precisament avisar les autoritats, avisar Emergències, a l’1·1·2”.

Fecha: 13/08/2025